钦定古今图书集成/历象汇编/庶征典/第112卷 > 《多稼如云赋》王棨
## 钦定古今图书集成/历象汇编/庶征典/第112卷 > 《多稼如云赋》王棨

暇日闲，望，秋田远分。彼盈畴之多稼，乃极目以如云。
垦陇亩以青连，乍凝散漫；叠菑畬而绿合，长带氤氲。
岂不以膏泽调匀，薰风顺适，致南亩以丰稔，若西郊
之重积。芒既抽而散紫，花已飞而带白。几多嘉穗，高
低稍类于垂天；无限芳田，远近有同于抱石。傍观夫
蔓衍平川，绵延大田。接层阜而如从岫出，极低空而
若与天连。农夫既惬于望岁，野老咸欣其有年。满原
隰以苍苍，遥迷晓雾；被沟塍而彧彧，常混晴烟。有地
皆匀，无川不遍。何秋成之色可羡，疑暮敛之容斯见。
似能扶日，帝尧之日上临；如欲随风，后稷之风傍扇。
故得邨落心泰，田家景闲。竞秀发于郊坰之外，同垂
阴于疆理之间。生因桀溺之耕，宁由“触石。”起自《樊迟》
之学，岂肯“《思山》。匝高下以鲜若，幂东西而波委。苟含
颍以斯在，谅无心而若此。”不稂不莠，同玉叶以纷敷；
弥阜弥冈，异奇峰之逦迤。是知黍翼翼以相杂，麦芃
芃而不如。诚匪揠苗之后，犹疑荷锸之初。若昧躬亲，
奚百亩以斯盛；将其刈获，获千箱而有馀。且君之宝，
以谷而为；人之宝，惟食是假。观稼盛于五地，若云凝
乎四野。若不属此以歌谣，终虑取嗤于樵者。